Online prednáška: 3D Printing for Diverse Careers
2025-05-15 12:00 (Europe/Bratislava) | Online
Zaujíma vás, ako 3D tlač mení svet dizajnu, módy, zdravotníctva či inžinierstva? Využite jedinečnú príležitosť a prihláste sa na online prednášku „3D Printing for Diverse Careers“, ktorú organizuje University of Montenegro v rámci aliancie Ulysseus European University.
Prednáška sa uskutoční 15. mája 2025 o 12:00 (CET) a je určená pre študentov (Bc., Mgr., PhD.), akademických aj neakademických zamestnancov TUKE so záujmom o multidisciplinárne využitie 3D tlače.

O čom prednáška bude?
Počas 45 minút získate základné poznatky o aditívnej výrobe, využití 3D tlače naprieč rôznymi odvetviami a praktické zručnosti z oblasti návrhu a prototypovania. Prednáška sa zameriava na:

Základy 3D tlače – materiály, princípy, technológie, procesy
Využitie naprieč odbormi – zdravotníctvo, architektúra, inžinierstvo, dizajn, móda a šperkárstvo
Inovatívne možnosti – rozvoj kariéry, tvorivosť a riešenie reálnych problémov

Prednášajúca
Milena Djukanović je docentkou na Fakulte elektrotechniky Univerzity v Čiernej Hore. Je expertkou v oblasti 3D modelovania a 3D tlače, ocenenou za svoje inovatívne návrhy šperkov a módnych doplnkov pod značkou MiDju_Accessories. Vo svojom výskume prepája kreatívne odvetvia s technológiami digitálnej výroby.

Registrácia

Registrácia je otvorená do 15. mája 2025
Prednáška bude prebiehať online v angličtine
Odkaz na sledovanie bude zaslaný registrovaným účastníkom
Registrovať sa môžete cez tento odkaz

Európska univerzita Ulysseus
Víziou Európskej univerzity Ulysseus je do roku 2030 vytvoriť excelentne uznávanú a medzinárodne atraktívnu európsku univerzitu otvorenú svetu, zameranú na ľudí a podporujúcu podnikavosť. Našou ambíciou je tak prispieť k formovaniu Európskeho priestoru vysokoškolského vzdelávania a výskumu, a tým aj k budúcnosti Európy.
Európska univerzita Ulysseus, jedna z 50 európskych univerzít vybraných Európskou komisiou za univerzity budúcnosti, otvára možnosti pre študentov, učiteľov a výskumníkov z partnerských univerzít pre ich vzdelávanie, vzájomné mobility a nové špičkové výskumné projekty. Európska univerzita Ulysseus vznikla v roku 2020 a jej členmi sú Univerzita v Seville (Španielsko, koordinátor aliancie), Univerzita v Janove (Taliansko), Univerzita Côte d’Azur (Nice, Francúzsko), Technická univerzita v Košiciach, univerzita MCI | The Entrepreneurial School® (Innsbruck, Rakúsko) a Univerzita aplikovaných vied Haaga-Helia (Helsinki, Fínsko), Univerzita v Münsteri (Nemecko) a Univerzita Čierna Hora (Podgorica, Čierna Hora).
Projekt je financovaný zo zdrojov Európskej únie a Ministerstva školstva, vedy, výskumu a mládeže SR.
Ďalšie informácie o Európskej univerzite Ulysseus nájdete na: www.ulysseus.eu

Ulysseus inovačný hub pri Technickej univerzite v Košiciach
Ulysseus prináša unikátny prístup k vytváraniu a rozvíjaniu inovačného ekosystému (Ulysseus kampus) podporujúceho otvorenú vedu, výskum a inovácie v koncepte univerzity otvorenej svetu. Súčasťou Ulysseus kampusu je sieť ôsmych inovačných hubov (Innovation Hubs, IH). IH sú tematicky orientované na osem špecifických a interdisciplinárnych výskumno-vývojových výziev, ktoré sú zároveň prioritnými oblasťami inovačných stratégií RIS3 miest a regiónov aliancie, súčasťou cieľov trvalo udržateľného rozvoja (SDG), Európskej zelenej dohody (European Green Deal) a klastrov programu Horizont Európa. Ulysseus IH pri Technickej univerzite v Košiciach (IH TUKE) je tematicky orientovaný na problematiku digitalizácie a digitálnej transformácie priemyslu. Je súčasťou UVP TECHNICOM, čo mu umožňuje plne sa integrovať do univerzitného inovačného ekosystému. IH TUKE otvára TUKE ekosystém do Ulysseus komunity – s komunitou prepája univerzitný potenciál (výskumníkov, pracoviská, infraštruktúru, digitálne inovačné huby a centrá excelencie), regionálnych partnerov (z verejného a súkromného sektora).
IH TUKE je plne integrovaný do ďalších iniciatív TUKE v oblasti podpory digitalizácie a digitálnej transformácie – napr. DIH TECHNICOM a EDIH CASSOVIUM.
